tartuNLP/wikipedia-smugri-20251201 huggingface dataset:
Euroopa Prokuratuur

Euroopa Prokuratuur (inglise keeles "European Public Prosecutor’s Office", EPPO) on iseseisev Euroopa Liidu asutus. Euroopa Prokuratuur asub Luksemburgis.
Euroopa Prokuratuur loodi 2017. aastal määrusega (EL) 2017/1939. Euroopa Prokuratuur juhib Euroopa Liidu finantshuve kahjustavate kuritegude kohtueelset menetlust ja esitab liikmesriigi kohtus süüdistuse. Euroopa Prokuratuur on üleeuroopaline prokuratuur, mille roll ja ülesanded kriminaalmenetluses sarnanevad Euroopa Liidu liikmesriikide riigisisese prokuratuuri omadega.
Euroopa Prokuratuur uurib näiteks: 
2018. aasta septembris esitas Euroopa Komisjon teatise, et laiendada EPPO pädevust ka piiriülestele terrorismikuritegudele.
Euroopa Prokuratuuris ei osale kõik liikmesriigid, vaid üksnes Euroopa Prokuratuuri süsteemiga liitunud 23 liikmesriiki: Eesti, Läti, Leedu, Soome, Saksamaa, Holland, Prantsusmaa, Austria, Hispaania, Malta, Küpros, Kreeka, Itaalia, Poola, Portugal, Rumeenia, Bulgaaria, Slovakkia, Tšehhi, Horvaatia, Belgia, Luksemburg ja Sloveenia. Euroopa Prokuratuuris ei osale Ungari ja Rootsi (Iirimaa ja Taani ei osale üldjuhul Euroopa Liidu kriminaalõigusalase koostöö meetmetes). 
Euroopa Prokuratuuri rahastatakse valdavalt Euroopa Liidu eelarvest.
Euroopa Prokuratuur Eestis.
Eesti Euroopa prokurör on 2021. aasta juuni seisuga Kristel Siitam-Nyiri, kohalikul tasandil töötavad delegaatprokurörid Kati Maitse-Pärkna ja Silvia Kruusmaa.
Anya Taylor-Joy

Anya Josephine Marie Taylor-Joy (sündinud 16. aprillil 1996) on Ameerika Ühendriikides sündinud Argentina-Briti juurtega näitleja ja modell. Ta on pälvinud Kuldgloobuse ja SAGi auhinna ning koha "Time'i" 2021. aasta 100 mõjukaima inimese nimekirjas.
Miamis sündinud ning Buenos Aireses ja Londonis kasvanud Taylor-Joy alustas näitlemist koolilavastustes ja jättis hiljem kooli pooleli, et enda näitlejakarjäärile keskenduda. Pärast väikesi telerolle tegi ta enda filmidebüüdi peaosaga 2015. aasta õudusfilmis "Nõid", mis pälvis talle mitu tunnustust, sealhulgas Empire auhinna. Ta pälvis veel tähelepanu oma rollide eest õudusfilmis "Lõhestunud" ja komöödias "Täisverelised", mis mõlemad linastusid 2017. aastal; samal aastal pälvis ta ka BAFTA Tõusva Tähe auhinna nominatsiooni.
Taylor-Joy oli peaosades kahes BBC One draamaminisarjas "Miniaturist" (2017) ja "Peaky Blinders" (2019) ning Netflixi fantaasiadraamasarjas "The Dark Crystal: Resistance Age" (2019) ja filmi "Lõhestunud" järjes "Klaas" (2019). Ta pälvis 2020. aastal suurt tunnustuse, kujutades peaosatäitjaid Jane Austeni adaptatsioonis "Emma" ja Netflixi minisarjas "Lipugambiit"; viimase eest võitis ta parima naisnäitleja Kuldgloobuse, miniseeria või telefilmi valdkonnas ning SAG auhinna naisnäitleja silmapaistva esituse eest miniseerias või telefilmis.
Buda linnusemägi

Linnusemägi (ungari keeles "Várhegy") on mägi Budapesti I ringkonnas. Geograafiliselt on see ühendatud Buda mägede ja Rózsadombiga. Buda linnuse kvartal asub mäel Buda palee ümber, mida ilmestavad paljud monumendid. Mägi on üsna madal ja sinna pääseb jala, bussiga või köisraudteed pidi.
Ümar kerarebashein

Ümar kerarebashein ("Gomphrena globosa") on rebasheinaliste sugukonda kuuluv üheaastane õistaim. 
Üldist.
Taim on pärit Guatemalast, Panamast ja Brasiiliast. Tegemist on troopilise üheaastase taimega. Taim kasvab 30–90 cm pikkuseks, õiepead aga 4 cm pikkuseks. Taime varred on harunenud; püstised ja jäigad. Lehed on ovaalsed ja paiknevad vaheldumisi mööda vart.
Õitsemine.
Õied eri sortidel on roosad, valged, lillad, punased ja sinised. Taimel on ümmarguse kujuga õisikud, mis koosnevad paljudest väikestest õitest. Õie kuju meenutab trompetit. Õied meelitavad põhiliselt liblikaid nektarit imema. Õitsemine algab juunis ja kestab oktoobrini.
Kasvutingimused.
Tegemist on väga kuumuse- ja põuakindla liigiga, mis kasvab kõige paremini valgusrikastes kohtades ning hea drenaažiga ja tavalise niiskusastmega muldades. Kasvab peaaegu igat tüüpi mullas, välja arvatud leeliselistes muldades.
Istutamine.
Enne seemnete külvi on soovitatav neid vees leotada, sest siis need idanevad mullas kiiremini. Soovitatav on seemned siseruumides külvata ja kuue nädala pärast õue istutada. Kui tahetakse õue külvata, siis tuleb oodata, kuni muld on soojenenud ja pole enam öökülmasid. Ümar kerarebashein kasvab kõige paremini aiamullas, kuid seda võib kasvatada ka konteineris.
Kasutamine.
Ümarat kerarebasheina on kasutatud rahvameditsiinis mitmesuguste haiguste raviks. Kasutatakse hingamisteede haiguste, kollatõve, kuseteede haiguste ja neeruprobleemide. Lisaks mitmete hingamisteede põletike, sealhulgas bronhiaalastma, ägeda ja kroonilise bronhiidi ning läkaköha korral. Veel sellest tehakse punakasvioletset loodusliku toiduvärvi. Ümara kerarebasheina õied sisaldavad rohkesti beetatsüaniine, mida on toiduainetööstuses, kosmeetikas ja loomasöödas lisaainete ja toidulisanditena on palju kasutatud. Tänu taime ebaharilikule ümara kujuga õisikule kasutatakse seda veel lilleseadetes.
Buda linnuse kvartal

Buda linnuse kvartal (ungari keeles "Budai Várnegyed") viitab Budapesti sellele osale, mis asub Buda linnusekompleksi kaitsemüüride vahel. See vastab keskaegsele kuninglikule asulale Budale. Linna vanim osa asub nõndanimetatud Linnusemäel ("Várhegy").
Kvartali keskus on kuningapalee ja Mátyási kiriku vaheline ala.
Dwarf Cavendish

'Dwarf Cavendish' on hiina banaani ("Musa acuminata") kultivar, mis kuulub Cavendishi kultivaride rühma. Nimi Dwarf ('kääbus') viitab taime kõrgusele, mitte vilja suurusele.
Ajalugu.
´Dwarf Cavendish´ on laialdaselt levinud kaubanduslikult oluline Cavendish-i banaani sort. Cavendishi banaanid said nime Devonshire'i 6. hertsogi William Cavendishi järgi.  Tegemist on ühe sagedamini istutava toa banaani puuga Cavendishi perekonda kuuluvast rühmast.
Banaanid on maailma suurimad rohttaimed. Kuigi banaanid kasvavad väga kõrgeks, on nad siiski rohttaimed. Looduses, troopikas on banaanitaime maapealne osa tavaliselt kaheaastane. Toataimena on nad aga meeldivad ja pikaealised kaaslased.
Kirjeldus.
Dwarf Cavendish’e lehed on laiad, lühikeste leherootsudega. Selline kasvukuju muudab ta vastupidavamaks erinevatele ilmastiku mõjudele. Kasv on võrreldes teiste banaani sortidega küllaltki kiire, mistõttu kasutatakse teda ka tihti istandikes. Tubastes tingimustes õitseb harva.
Kasvutingimused.
`Dwarf Cavendish´ eelistab kasvada päikese käes. Varjulises kasvukohas jääb taim ellu, kuid tema kasv pidurdub. Ideaalne temperatuur Banaanipuu `Dwarf Cavendish´ kasvuks on +25 °C kuni +30 °C. Öine temperatuur ei tohiks langeda alla +18 °C. Temperatuuri langemine +10 °C juurde hakkab taime kahjustama. Taime kasvuperioodil kasta regulaarselt ning vältida mullapalli läbikuivamist.  Kasvuks sobib happeline hästi kuivendatud savimuld, mille pH on 5,5-6,5. 
Väetamine.
Mulda väetada iga kahe kuu tagant. Valida väetis, kus oleks 6% lämmastikku, 2% fosforit ja 12% kaaliumit.
Ortaköy mošee

Ortaköy mošee on İstanbuli mošee Beşiktaşi linnaosa Ortaköy naabruskonna veepiiril, mis on üks Bosporuse populaarsemaid kohti. Türgi sultanile Abdülmecit I-le pühendatud mošee on vaatega linna peatänavale ning selle minaretid on linna siluetis domineerival kohal.
Flamur Kastrati

Flamur Kastrati (sündinud 14. novembril 1991 Oslos) on Norras sündinud Kosovo jalgpallur, kes mängib ründajana Norra kõrgliiga klubis Kristiansund.
Ta alustas klubikarjääri Norra klubis Skeid. 2008. aastal debüteeris ta klubi meeskonnas Norra tugevuselt kolmandas liigas.
2009. aasta jaanuaris sõlmis ta kaheaastase lepingu Hollandi kõrgliiga klubiga FC Twente, kuid klubi põhimeeskonnas tal liigadebüüti teha ei õnnestunud. Hooaja 2010–11 teises pooles oli ta laenul Saksamaa esiliiga klubis VfL Osnabrück. 2011. aasta juunis sõlmis ta lepingu Saksamaa esiliiga klubiga MSV Duisburg. Hooaja 2012–13 teises pooles oli ta laenul Erzgebirge Aues.
Aastatel 2013–2016 mängis Kastrati Norra kõrgliigas Strømsgodseti ridades ning tuli 2013. aastal klubiga Norra meistriks. 2016. aasta teises pooles mängis ta Aalesundis.
Aastatel 2016–2018 mängis ta Norra kõrgliiga klubis Sandefjord. 2017. aastal tegi Kastrati Norra kõrgliigas oma seni parima hooaja, kui lõi kümme väravat. 2018. aasta augustis liitus ta Kristiansundiga.
Aastatel 2009–2013 mängis Kastrati Norra noortekoondistes. 2014. aastal debüteeris ta Kosovo jalgpallikoondises.
Tellismüüritis

Tellismüüritis on telliskividest ja mördist koosnev müüritis. 
Tellismüüritist kasutatakse seinte, ahjude, aedade ja muude ehituslike objektide ehitamiseks. Kivide materjal müüritises sõltub sellest, mida ehitatakse, sest kivid võivad oma varieeruvate omaduste tõttu reageerida teatud keskkonnatingimustele erinevalt.
Telliskividele on seatud standardmõõdud, kuid igas riigis ei ole standardmõõdud samad, näiteks Eestis on see 250 mm × 120 mm × 65 mm, kuid Inglismaal 215 mm × 102.5 mm × 65 mm.
Ajalugu.
Inimesed on kasutanud telliskive ehituslikel eesmärkidel juba tuhandeid aastaid. On leitud telliseid, mille vanus ulatub aastani 7000 eKr, mis ühtlasi teebki telliskivist ühe vanima ehitusmaterjali. Esimesed telliskivid tehti mudast ning, et need kivistuksid, jäeti tellised päikese kätte kuivama. Vana-Egiptuses tehti aga telliskive savist ja õlekõrtest, selliseid kive kasutati näiteks Harappa muinaslinnas ning Mohenjo-Daro muinaslinnas.
Umbes aastal 3500 eKr toimus telliskivide valmistamisel suur läbimurre, nimelt roomlased avastasid, et telliseid saab kivistada ka põletamise teel. Kuna päikese käes kuivatatud tellised kasutati soojema kliimaga maadel, siis tänu sellele läbimurdele hakkasid telliskivid levima ka külmema kliimaga aladel. Pärast Rooma riigi lagunemist kadusid telliskivid peaaegu käibelt vaid Itaalia ja Bütsants kasutasid veel telliseid. Kuid 11. sajandil levis telliste kasutamine ning tootmine Prantsusmaale ning 12. sajandil hakkasid taas telliskivid laiemalt levima.
Telliskivid.
Mõned müüritistes kasutatavad telliskivid:
Müürikiri.
Seda, kuidas kivid müüritises üksteisega kokku sobivad, nimetatakse müüriseotiseks. Müüriseotised omakorda tekitavad erinevaid mustreid ehk müürikirjasid, mida kasutatakse näiteks dekoreerimiseks.
Tavalised müürikirjad:
Dekoratiivsed müürikirjad:
Sean McDermott

Sean McDermott (sündinud 30. mail 1993 Kristiansandis) on Norras sündinud Iirimaa jalgpallur, kes mängib väravavahina Norra kõrgliiga klubis Kristiansund.
Tema ema on norralanna ja isa iirlane.
2009. aastal liitus ta Arsenali noorteakadeemiaga.
2012. aastal asus ta mängima Norra kõrgliiga klubis Sandnes Ulf. 2016. aastal mängis ta Norra esiliiga klubis Ullensaker/Kisa. Aastatel 2017–2018 mängis ta Norra kõrgliigas esmakordselt Kristiansundi ridades. Hooaja 2018–19 esimeses pooles mängis ta Rumeenia kõrgliiga klubis Bukaresti Dinamo, kuid naasis seejärel Kristiansundi.
Aastatel 2010–2014 mängis McDermott Iirimaa noortekoondistes.
Yadigar Muhammad

Yadigar Muhammad (vene Ядыгар-Мухаммед; tatari "Yädegär Möxämmäd"; 1522 – 1565) oli Kaasani khaan märtsist oktoobrini 1552.
Yadigar oli pärit Astrahani khaaniriigist, ta oli sealse khaani Qasim II poeg. 
Aastail 1542–1550 oli ta Moskva tsaari teenistuses. 1549.–1550. aasta 2. Kaasani sõjakäigus piirasid Moskva tsaari streletsid, Šig-Alei Kassimovi ja Astrahani ratsaväelased edutult Kaasanit; nende seas oli ka Yadigar. Kaasani piiramise järel liitus ta Nogai hordiga.
Aastal 1552 kukutasid Kaasani khaaniriigi ülikud eelmise moskvameelse valitseja Šig-Alei ja kutsusid omale valitsejaks Yadigar Muhammadi. 
Järgnenud 1552. aasta 4. Kaasani sõjakäigus toetasid Kaasani khaaniriiki Krimmi khaaniriik, Astrahani khaaniriik ja Nogai hord ning Osmanite riigi sultan Suleiman I kutsus üles kõiki tatarlaste riike toetama Kaasani khaaniriiki. Reaalselt ei olnud sellest tulu: Moskva tsaaririigi väed koondusid 23. augustiks Kaasani linna piirama ning kasutades kaasaegseid sõjalisi võtteid: piiramiskahureid, linnamüüriõhkimiskaevandust ja totaalset linna blokeerimist ning ümberkaudsete alade rüüstamist vallutasid 2. oktoobril Kaasani. Yadigar oli üks väheseid, kes lahingutes ellu jäi.
Järgmisel aastal lasti Moskvasse viidud Yadigar end ristida ja sai uueks nimeks Simeon Kassajevitš. Samal aastal abiellus ta Maria Kleopina-Kutuzovaga. Järgmisel aastal sai omale lääniks Zvenigorodi linna.
Ta osales LIivi sõjas, täpsemalt Jeziaryšča kindluse vallutamisel. Aastal 1565 ta suri. Yadigar on maetud Tšudovo kloostrisse. 
Yadigar oli sisuliselt viimane Kaasani khaan. Kaasani langemine ei murdnud küll veel khaaniriigi asukate vastupanutahet; nad kutsusid kohale nohailase Ali Akrami, kes juhatas vastupanuliikumist aastani 1556 ja lasi end khaaniks kutsuda, et tal aga edu ei olnud, hukkasid kohalikud tatarlased ta.
Lidija Ruslanova

Lidija Ruslanova (vene keeles Лидия Андреевна Русланова; 27. oktoober 1900 Tšernavka, Saratovi kubermang, Venemaa Keisririik – 21. september 1973 Moskva, NSV Liit) oli Nõukogude Liidu muusik ja rahvalaulude esitaja.
Elukäik.
Lidija sündis Saratovi lähedal Tšernavka külas vanausuliste peres. Tema ristinimi oli Agafja Leikina. Lidija ema oli ersa. Ta oli viiendaks eluaastaks kaotanud mõlemad vanemad ja kasvas lastekodus. Laulmisega alustas ta kihelkonna lastekooris.
Lidija alustas onu kutsel tööd mööblivabrikus. Esimese maailmasõja ajal töötas ta hospitalirongis, kus tutvus Vitali Stepanoviga. Neil sündis laps, kuid naise kaootilise elustiili tõttu jättis mees ta peagi maha. Hiljem abiellus Lidija mehega, kellelt sai perekonnanime Ruslanova.
Lidija andis esimese kontserdi 16-aastaselt. 1923. aastal alustas ta Rostovis kutselise lauljana. Lidija abiellus uuesti 1929. aastal Mihhail Garkaviga.
Teise maailmasõja ajal esines Lidija sageli rindesõduritele, et tõsta nende moraali. Tema püsirepertuaari kuulus Matvei Blanteri laul "Katjuša". Aprillis 1943 tutvus Lidija Vladimir Krjukoviga, kellega ta juulis abiellus. Tal õnnestus esineda ka Berliinis Riigipäevahoone varemetel.
1948. aastal vahistati Lidija ja tema abikaasa Vladimir, keda süüdistati riigireetmises. Lidija keeldus tema vastu tunnistamast ja ta mõisteti kümneks aastaks sunnitööle. Läbiotsimistel leiti Lidija ja Vladimiri juurest 4 autot, 152 maali ning lisaks suurel hulgal muud vara, mis oli Saksamaalt kokku riisutud. Lidija vabanes Stalini surma järel 4. augustil 1953. 
Pärast vabanemist jätkas Lidija esinemist.
Kisänbikä Bajrasova

Kisänbikä Bajrasova (baškiiri keeles Байрасова Киҫәнбикә; 1679 – 30. aprill 1739 Jekaterinburg, Venemaa Keisririik) oli baškiiri päritolu naine, kes islami usku tagasipöördumise eest põletati aastal 1739. 
Elulugu.
Kisänbikä sündis 1679. aastal. Ta abiellus qatay suguharru.
18. sajandi alguses rajati Uuralitesse uusi tehaseid ja kaevandusi, sinna asus elama ohtralt venelasi. See tekitas kohalikes baškiirides ärevust ja tõi kaasa baškiiride ülestõusu. Ülestõus suruti julmalt maha; ülestõusnute külad hävitati, sealsed elanikud tapeti või ristiti vägivaldselt ja anti kaevandustesse töölisteks.
Üks taolistest vägisi ristitutest oli ka Kisänbikä. Ta anti kindluse kirjutaja Kiriak Kondratovitši omandisse, ristiti ja sai nimeks Katerina.
1737. aastal põgenes Kisänbikä 18. septembril esimest korda, ent tabati ja piitsutati läbi. See teda ei peatanud; 26. septembril põgenes ta taas koos sekretär Ivan Zorini "hoovinaisega". Ta tabati taas ja piitsutati nuudiga läbi.
Kolmandat korda põgenes Kisänbikä septembris 1738. 8. veebruaril 1739 mõisteti ta kolme põgenemiskatse ja islami usku pöördumise eest surma põletamise läbi; ta ei olnud esimene vägisi ristitud baškiir, kes vanale usule kindlaks jäämise eest põletati.
30. aprillil 1739 põletati ta Jekaterinburgi keskväljakul tuleriidal. Tegemist oli viimase taolise hukkamisega Venemaal.
Püssi elektrijaam

Püssi elektrijaam oli aastatel 1937–1973 töötanud soojuselektrijaam Ida-Viru maakonnas Lüganuse vallas Püssil.
Püssi elektrijaama rajas aastatel 1936–1937 aktsiaselts Virumaa Elekter (VEAS). Virumaa Elekter omas ja käitas ka 1931. aastal tööd alustanud Narva Kreenholmi hüdroelektrijaama.
Püssi elektrijaama võimsus oli 3,7 megavatti ning jaam oli lülitatud ka üldelektrivõrku. Elektrijaama katelde aurutootlikkus küündis 35 t/h, aururõhk oli piirides 2,5-4 MPa, ülekuumendatud auru temperatuur küündis 400-450°C.
Elektrijaamas põletati peent, nn kolmanda sordi põlevkivi (tükisuurus kuni 25 mm), kuna väljasorteeritud suuretükiline põlevkivi läks peamiselt tehastesse põlevkiviõli tootmiseks.
Teise maailmasõja lahingutes sai Püssi oluliselt kannatada - sakslased õhkisid jõujaama turbiinid ja katlad. Elektrijõujaama töö taastati 1946. aastal Riikliku Rajooni Elektrijaama nr 3 nime all, millele allus ka Põhja Kõrgepingevõrkude Keskus.
Elektrijaam aitas oluliselt kaasa Püssi sõjajärgsele arengule.
Püssi elektrijaama lääneküljel (üle Purtse jõe) paiknevad ka Püssi tuhamäed. Mäed koosnevad aastakümnete jooksul vagonettidel kokku kuhjatud põlevkivituhast. Lisaks suurele mäele asub selle lõunaküljel ka väiksem tuhamägi, mida kasutati juhul, kui suurel mäel teostati remonditöid, või talvel, kui põhjatormid sealse raudtee umbe tuiskasid.
Petr Arenberger

Petr Arenberger (sündinud 4. detsembril 1958 Prahas) on Tšehhi arst ja poliitik. Ta oli 7. aprillist 2021 kuni 26. maini 2021 Tšehhi tervishoiuminister.
Ta on lõpetanud Praha Karli Ülikooli pediaatria teaduskonna.
Ta töötas Praha 2. ülikoolihaigla dermatoloogiakliinikus. Seejärel töötas ta Karli Ülikooli 3. arstiteaduskonna dermatoveneroloogilises kliinikus ja Královské Vinohrady teaduskonna haiglas, kus ta on pidanud aastast 2001 haigla juhataja ametit.
7. aprillist 2021 kuni 26. maini 2021 oli ta Tšehhi tervishoiuminister.
Isiklikku.
Ta on abielus dermatoveneroloog Monika Arenbergerovága, neil on kaks tütart.
Veton Berisha

Veton Berisha (sündinud 13. aprillil 1994 Egersundis) on Norra jalgpallur, kes mängib ründajana Norra kõrgliiga klubis
Ta alustas klubikarjääri kodulinna klubis Egersunds IK.
Aastatel 2010–2015 mängis ta Norra kõrgliiga klubis Viking. 2015. aasta hooaja esimeses pooles lõi ta 11 väravat.
2015. aasta juulis liitus ta Saksamaa esiliiga klubiga Greuther Fürth. Aastatel 2017–2019 mängis ta Austria kõrgliiga klubis Viini Rapid.
2019. aasta märtsis naasis Berisha Norra kõrgliigasse, sõlmides lepingu SK Branniga. 2020. aasta jaanuaris liitus ta taas Vikingiga. 2020. aastal tegi ta Norra kõrgliigas oma seni parima hooaja, kui lõi liigas 16 väravat ja oli sellega liigas paremuselt neljas väravakütt.
2015. aastal debüteeris Berisha Norra jalgpallikoondises. Koondisekarjääri esimese värava lõi ta 5. juunil 2016 sõprusmängus Belgia vastu.
Tema vanemad on Kosovo päritolu. Tema vanem vend Valon Berisha on samuti jalgpallur.
Doonau delta

 
Doonau delta (rumeenia keeles "Delta Dunării", ukraina keeles "Дельта Дунаю") on Musta merre suubuva Doonau mitmeharuline jõesuu.
Kirjeldus.
Musta merre suubuv Doonau jõgi moodustab Euroopa teiseks suurima delta. Pindala kohta on umbes 5800 km2. Sellest suurem osa asub Rumeenias (Tulcea maakonnas) ja väike osa Ukrainas (Odessa oblastis).
Suurt osa deltast hõlmavad looduskaitsealad. Nende pindala on 4178 km2, mis on umbes 70% delta pindalast.
See on Euroopa suurim märgala, mille üldiselt hästisäilinud järvedes ja soodes elab üle 300 linnuliigi ja 45 mageveekalaliiki.
Ajalugu.
Osa Doonau deltast võeti 1979. aastal Rumeenias biosfääri kaitsealana looduskaitse alla. 1992. aastal laiendati biosfääri kaitseala ning 1998. aastal liideti sellega ka Ukraina poolel olev vastav kaitseala, nii et tekkis rahvusvaheline kaitseala.
Rumeenia osas moodustati 1991. aastal UNESCO maailmapärandi objekt "Doonau delta". Maailmapärandi objekti kogupindala on 3124 km2, mis on umbes 50% deltaga seotud kaitsealade pindalast.
Markus Henriksen

Markus Henriksen (sündinud 25. juulil 1992 Trondheimis) on Norra jalgpallur, kes mängib kaitsja või poolkaitsjana Norra kõrgliiga klubis Rosenborg ja Norra jalgpallikoondises.
Ta alustas Rosenborgis ka klubikarjääri. Norra kõrgliigas debüteeris ta 2009. aastal. Rosenborgi meeskonda põhikoosseisus mängis ta alates järgmist hooajast tuli 2010. aastal Rosenborgiga ka Norra meistriks. 2012. aastal võitis ta Rosenborgiga Norra superkarikafinaali Superfinaleni.
2012. aasta augustis siirdus ta umbes kahe miljoni euro eest Hollandi kõrgliiga klubisse AZ Alkmaar, kellega sõlmis viieaastase lepingu. 2013. aastal võitis ta klubiga Hollandi karikavõistlused. Hooajal 2015–16 lõi Henriksen Hollandi kõrgliigas 11 väravat.
2016. aasta augustis läks ta laenule Inglismaa kõrgliiga klubisse Hull City. Püsiv leping Hull Cityga jõustus 2017. aasta jaanuaris. Aastatel 2017–2019 mängis ta Hull Cityga Inglismaa esiliigas. Hooaja 2019–20 lõpus oli ta laenul Bristol Citys.
2020. aasta septembris naasis ta Rosenborgi.
Norra jalgpallikoondises tegi Henriksen debüüdi 12. oktoobril 2010 sõprusmängus Horvaatia vastu. Koondisekarjääri esimese värava lõi ta 11. septembril 2012 MM-i valikmängus Sloveenia vastu.
MG 08

Maschinengewehr 08 (või MG 08) on Saksa kuulipilduja. See oli esimeses maailmasõjas Saksa armee standardkuulipilduja, tegu on Hiram Maximi 1884. aasta Maximi kuulipilduja ümberehitusega. MG 08 oli paljude Saksa jalaväeüksuste raskekuulipilduja ka teises maailmasõjas, sõja lõpuks oli sellest saanud peamiselt teisejärguliste üksuste kaitserajatiste kuulipilduja.
Maschinengewehr 08 (nimetatud 1908. aasta järgi, kui see kasutusse võeti) on litsentsi alusel valmistatud Maschinengewehr 01 edasiarendus. Laskekiirus oleneb konkreetse relva luku ehitusest ning on Schloss 08 puhul keskmiselt 500 lasku minutis ja Schloss 16 puhul keskmiselt 600 lasku minutis. Kasutati 250-lasulisi padrunilinte moonaga 7.92×57 mm Mauser. Relv on vesijahutusega, jahutussüsteemis on umbes 3,7 liitrit vett. Relva MG 08 sai, kasutades eraldi kinnitatavat laskekaugusekalkuleerijaga sihikut, kasutada ka varjust. Sõja ajal töötati välja ja kasutati ka teleskoopsihikuid.
MG 08 töötab nagu Maximi kuulipildujagi tagasilöögi ja lülitusluku põhimõttel. Kui MG 08 vinnastada, siis laseb see seni, kuni päästikut all hoitakse ning moon otsa ei saa. MG 08 tõhusaks laskeulatuseks hinnati 2000 meetrit või kasutades padruneid S Patrone, siis kuni 3700 meetrit. MG 08 kinnitati kelkalusele (saksa keeles "Schlittenlafette"), mida veeti laskepositsioonide vahel kas käruga või kanderaamiga sõdurite õlgadel.
Enne sõda toodeti relva MG 08 Berliinis Deutsche Waffen- und Munitionsfabrikenis (DWM) ja valitsuse Spandau Arsenalis (selle tõttu kutsuti relva tihti Spandau MG 08-ks). Sõja alguses augustis 1914 väljastati rindeüksustele 4411 kuulipildujat MG 08. Sõja ajal suurendati MG 08 tootmist paljudes tehastes. Aastal 1914 toodeti igas kuus tehastes umbes 200 kuulipildujat MG 08. Aastaks 1916, kui MG 08 oli ennast sõjas tõestanud, oli tootmine kiirenenud 3000 relvani kuus. Aastal 1917 toodeti kuus 14 400 relva MG 08.
Farkasrét

Farkasrét on Budapesti piirkond, mis asub XII ringkonnas. Ehkki seda ümbritsevad asustatud piirkonnad, katab 1894. aastal rajatud kalmistu Farkasréti peaaegu täielikult, nii et ametlikel andmetel ei ole sellel ühtegi registreeritud elanikku.
Pinnavee hüdroloogia

Pinnavee hüdroloogia on hüdroloogia valdkond, mis hõlmab pinnavee liikumise ja pinnavee jaotuse uurimist ruumis ja ajas. Hüdroloogia valdkondade hulka kuuluvad ka põhjavee hüdroloogia ja merehüdroloogia.
Pinnaveeks nimetatakse kogu maapinnal seisvat või voolavat maismaavett (välja arvatud põhjavesi, üleminekuvesi ja rannikuvesi). Pinnaveekogud liigitatakse
Vee varieeruvus
Hüdroloogiliste uuringute teostamisel on oluline välja tuua veekoguse ja veehulkade varieeruvus aasta jooksul ja aastate vahel. Veevarustuse varieeruvust mõjutab suuresti kliima. Voolu varieeruvus on oluline veekogude ökosüsteemide tervises. Äärmuslikud üleujutused on olulised, kuna paljud jõge kujundavad protsessid toimuvad suurimate üleujutuste ajal, mida nimetatakse ka lähtestussündmusteks. Ehkki jõesüsteem võib normaalsetes hüdroloogilistes tingimustes püsida aastaid suhteliselt stabiilsena, on looduslik varieeruvus, sealhulgas äärmuslikud sündmused, osa hüdroloogilisest režiimist, mis loob ja hoiab tervet jõesüsteemi.
Hüdroloogiline tsükkel.
Vesi on pidevas ringluses. Vesi aurustub ookeanilt ja maapinnalt ning on atmosfääris ajutiselt auruna langedes sademetena tagasi maapinnale. Kui keskmine sademete langemise kiirus ületab äravoolu pinnasesse imbumise, aurustumise või taimestiku neeldumise kiiruse, tekivad pinnaveekogud: ojad, jõed ja järved. Maapinnale imbunud vesi muutub põhjaveeks, imbudes aeglaselt allapoole ulatuslikesse poorse pinnaga kivimitesse ja kivimi kihtidesse, mida nimetatakse põhjaveekihtideks. Nii pinnavesi kui ka põhjavesi naasevad lõpuks ookeani, kus aurustumine täiendab atmosfääri veeauru varu. Tuuled kannavad niisket õhku üle maa, tekib sademeid ja hüdroloogiline tsükkel jätkub.
Pinnavesi.
Pinnavesi on mistahes veekogu maapinnal, sealhulgas ookeanid, ojad, jõed, järved, märgalad ja veehoidlad. Pinnavesi osaleb hüdroloogilises tsüklis ehk veeringluses, mis hõlmab vee liikumist maapinnale ja tagasi atmosfääri. Kui pinnavesi nõrgub maa alla, muutub ta põhjaveeks; samuti võib põhjavesi maismaal pinnavee täiendamiseks taas pinnale tõusta. Nendes kohtades moodustuvad lätted. 
Pinnavett on kolme tüüpi:
Riigiarhivaar

Riigiarhivaar on Rahvusarhiivi peadirektor. 
Riigiarhivaari ametiaeg kestab viis aastat. Alates 2000. aasta lõpust on Eesti riigiarhivaar Priit Pirsko.
Riigiarhivaarile alluvad vahetult Rahvusarhiivi Tartu kogumisosakond, Tartu säilitusosakond ja Tartu kasutusosakond. Riigiarhivaaril on üks asetäitja, kes töötab Tallinnas ja kellele alluvad vahetult Rahvusarhiivi Tallinna kogumisosakond ning Tallinna säilitus- ja kasutusosakond.
Riigiarhivaari ülesanded.
Riigiarhivaar:
Robert Taylor (jalgpallur)

Robert Thomas Taylor (sündinud 21. oktoobril 1994 Kuopios) on Soome jalgpallur, kes mängib kaitsja või poolkaitsjana Major League Socceri klubis Inter Miami ja Soome jalgpallikoondises.
2004. aastal liitus ta JJK Jyväskylä noortesüsteemiga. Hiljem kuulus ta muuhulgas veel ka Inglismaa klubide Nottingham Foresti ja Lincoln City noorteakadeemiatesse.
2013. aastal naasis ta JJK-i ning debüteeris samal aastal Soome kõrgliigas. 2016. aastal liitus ta Soome kõrgliiga klubiga RoPS. 2016. aasta hooajal lõi ta Soome kõrgliigas 11 väravat.
2017. aasta juulis liitus ta Rootsi kõrgliigaklubiga AIK. Aastatel 2018–2019 mängis ta Norra kõrgliigaklubis Tromsø. 2020. aasta jaanuaris sõlmis ta kolmeaastase lepingu Norra kõrgliigaklubiga SK Brann.
2022. aasta veebruaris sõlmis ta kaheaastase lepingu Inter Miamiga.
Soome jalgpallikoondises tegi Taylor debüüdi 9. jaanuaril 2017 sõprusmängus Maroko vastu. Koondisekarjääri esimese värava lõi ta 11. oktoobril 2020 UEFA Rahvuste Liiga mängus Bulgaaria vastu. Ta kuulus Soome koondisse 2021. aasta Euroopa meistrivõistlustel.
Tema isa on endine Inglismaa jalgpallur, kes mängis 1990. aastatel Soome klubis KuPS.
André Hansen

André Hansen (sündinud 17. detsembril 1989 Oslos) on Norra jalgpallur, kes mängib väravavahina Norra kõrgliiga klubis Trondheimi Rosenborg ja Norra jalgpallikoondises.
Norra kõrgliigas debüteeris ta 2009. aastal Lillestrømi meeskonnas. Samal aastal mängis ta laenul ka Islandi klubis KR Reykjavík.
Aastatel 2011–2014 mängis ta Norra kõrgliiga klubis Odd.
Alates 2015. aastast on ta mänginud Rosenborgis. Aastatel 2015–2018 tuli ta klubiga neljal aastal järjest Norra meistriks. Lisaks on ta klubiga kolm korda võitnud Norra karikavõistlused ja kaks korda superkarikafinaali. 2018. aastal valiti Hansen Norra kõrgliiga hooaja parimaks mängijaks.
Norra jalgpallikoondises tegi Hansen debüüdi 12. jaanuaril 2013 sõprusmängus Sambia vastu.
Albert Jarullin

Albert Jarullin (tatari keeles Әлбирт Яруллин; sündinud 12. mail 1993 Kaasanis) on Venemaa jäähokimängija, kes mängib kaitsjana KHL-i klubis Tšeljabinski Traktor.
Ta alustas klubikarjääri kodulinna klubis Kaasani Ak Bars, debüteerides KHL-is hooajal 2011–12.
Hooajal 2013–14 teises pooles mängis ta Nižnekamski Neftehimikis ja hooajal 2014–15 Moskva oblasti Atlantis.
2015. aastal naasis Jarullin Ak Barsi, kus mängis järgmised kuus hooaega. 2018. aastal võitis ta klubiga Gagarini karika.
2021. aasta mais sõlmis ta kolmeaastase lepingu Traktoriga.
2011. aastal võitis Jarullin Venemaa kuni 18-aastaste koondisega omavanuste maailmameistrivõistlustel pronksmedali. 2013. aastal võitis ta pronksmedali juunioride maailmameistrivõistlustel Venemaa kuni 20-aastaste koondisega.
Budapesti piiramine

Budapesti piiramine oli Ungari Kuningriigi pealinna Budapesti piiramine Nõukogude Liidu ja Rumeenia Kuningriigi vägede poolt Idarindel Teises maailmasõjas. See kestis Teise maailmasõja lõpupoole 50 päeva, alates 24. detsembrist 1944 kuni 13. veebruarini 1945. 
See osa laiemast Budapesti pealetungist Ungaris algas, kui Punaarmee ja Rumeenia armee piirasid 26. detsembril 1944 esimest korda linna, mida kaitsesid Ungari ja Saksa väed. 
Piiramise käigus suri nälga või sõjategevuse läbi umbes 38 000 tsiviilisikut ning suur osa linnast hävitati. Linn alistus tingimusteta 13. veebruaril 1945. 
See oli Teise maailmasõja liitlaste strateegiline võit nende püüdlustes jõuda Berliini alla.
Zdravko Marić

Zdravko Marić (sündinud 3. veebruaril 1977 Slavonski Brodis) on Horvaatia majandusteadlane ja poliitik. Ta oli 22. jaanuarist 2016 kuni 15. juulini 2022 Horvaatia rahandusminister.
Ta sündis aastal 1977 Slavonski Brodis Brodi-Posavina maakonnas Horvaatias. Pärast keskkooli lõpetamist asus ta õppima Zagrebi ülikooli majandus- ja äriteaduskonda, mille lõpetas aastal 2000 rahanduse erialal. magistrikraadi omandas ta aastal 2004 lõputööga "Kapitalivoogude analüüsi mõju üleminekuriikide investeerimisele". Aastal 2007 lõpetas ta Harvardi ülikooli juures oleva John F. Kennedy valitsuskooli avaliku halduse juhtide haridusprogrammis; aastal 2008 omandas ta Ph.D. kraadi lõputööga "Välismaiste otseinvesteeringute mõju Horvaatia ettevõtete tootlikkusele".
22. jaanuarist 2016 kuni 15. juulini 2022 oli ta Horvaatia rahandusminister. Lisaks oli ta 19. juulist 2019 kuni 15. juulini 2022 Horvaatia asepeaminister.
Isiklikku.
Ta on abielus ja tal on kaks last. Lisaks horvaadi keelele valdab ta inglise ja itaalia keelt.
Kammfilter

Kammfilter (inglise keeles "comb filter") on signaalitöötluses kasutatav sagedusfilter, mille amplituudi-sageduse tunnusjoon koosneb ühesugustest tippude ja sälkudega sageduslõikudest, meenutades kammi. Niisuguse tunnusjoone saamiseks on vaja algsignaalile lisada tema enda hilistatud koopiad. Kammfiltri võib realiseerida analoog- või digitaalfiltrina.
RATT

 
RATT-meetod ("roll, adressaat, teksti vorm, teema") on kirjutamismeetod, mille on loonud Santa, Havens ja Valdes. RATT tuleneb ingliskeelsest akronüümist RAFT "(Role, Audience, Format, Topic)." Meetod aitab kirjutajal aru saada enda rollist kirjutajana; väljendada oma ideid selgelt, kirjutades kindlale adressaadile, ning annab eesmärgi nende kirjutisele. 
RATT-meetod koosneb neljast põhilisest struktuurielemendist. Roll on see, kellena kirjutatakse; adressaat on see, kellele tekst on suunatud, teksti vorm on kindla struktuuriga vorm nagu ("kiri, e-kiri, SMS jm") ning teema näitab millest kirjutatakse. 
Tervikteose lugemise järel oleks selle eesmärgiks parandada kirjutamisel põhiideede mõistmist, organiseerida paremini teksti ning eri vaatenurki. Samuti on eesmärgiks pakkuda loovat autentset viisi õpitu edastamiseks, mis võib suurendada õpilaste osalust ning haaratust kirjutamis- või esitlemisülesannetes. RATT-meetod lisab kirjutamisülesandele kujutlusvõimet, loovust ning motivatsiooni. Strateegia sisaldab teisest vaatenurgast ning teisele adressaadile kirjutamist, mille puhul ei ole tegu õpetaja ega klassikaaslastega. 
RATT-meetod toetab õpilaste kirjutamist, see on loodud selleks, et õpilased saaksid kirjutada, mida nad tahavad ja anda neile kirjutamise osas värske perspektiiv. Arvatakse, et õpilased kirjutavad sisukamaid, läbimõeldumaid ning ulatuslikumaid kirjalikke vasteid, mis näitavad protsessis ka õppimist. Lisaks sellele annab meetod õpilasele selge struktuuri kirjutamiseks. Meetod aitab õpilastel keskenduda adressaadile, erinevatele tekstivormidele ja teemadele, millest nad kirjutavad. Seda strateegiat kasutades julgustatakse õpilasi loovamalt kirjutama, vaatlema teemat eri perspektiividest ning leidma võimalusi, kuidas kirjutada erinevatele adressaatidele. Peale selle on RATT-meetodil potentsiaali aidata õpilastel ühendada eelnevaid ning uusi teadmisi, kirjutada sügavamas kontekstis ning arendada oma kirjaoskust, mis hiljem aitab neid ka väljaspool klassiruumi. RATT-meetod suurendab õpilaste kriitilise mõtlemise võimet teema kohta ning muudab need mõtted kirjalikuks. RATT-i kasutatakse probleemide lahendamiseks ning ka otsuste tegemiseks, need selles meetodis kirja pannes. 
Kasutusvõimalused.
RATT-meetodi õpetamise võimalusi klassis.
SAMM 1.
Selgita kirjutamise nelja võtmeosa: Kirjutaja roll, adressaadid, formaat ja teema. Seleta õpilastele, et nad hakkavad struktureerima enda kirjutatut läbi nende elementide kasutades RATT-meetodit. Näita õpilastele RATT-meetodi tabelit projektori või tahvli abil. Too välja olulisemad aspektid.
SAMM 2.
Demonstreeri, modelleeri ja tehke klassis suuliselt üks RATT-meetodi ülesanne. Suuline harjutus aitab õpilastel aru saada, kuidas strateegiat kasutada. Korraldage ajurünnak kirjutamisteemade jaoks, moodustage nimekiri.
SAMM 3.
Jaga õpilased väikestesse gruppidesse (3-4 liiget), valige grupile teema ajurünnakus valmistatud nimekirjast. Palu õpilastel valmis kirjutatud RATTe jagada. 
SAMM 4.
Kui õpilased on juba strateegiaga tuttavad, võib paluda neil ise RATT-meetodi ülesandeid välja mõelda.
Mazbrenguļi

Mazbrenguļi on küla ("mazciems") Lätis Valmiera piirkonnas Dikļi vallas. Mazbrenguļi asub valla lõunaosas.
Külast voolab läbi Briede jõgi. Asula on tekkinud endise Mazbrenguļi mõisa keskuse juurde. Külas on Mazbrenguļi bussipeatus.
Külas kasvav pärn ümbermõõduga 4,02 ja kõrgusega 25 meetrit ning Mazbrenguļi tammed (esimese ümbermõõt 4,5 ja teise 5,5 meetrit) on looduskaitse all. Küla jääb Põhja-Vidzeme biosfääri kaitsealale.
Aastal 2007 oli külas 82 elanikku. Aastail 2009–2021 kuulus küla Kocēni piirkonda.
Hólmar Örn Eyjólfsson

Hólmar Örn Eyjólfsson (sündinud 6. augustil 1990 Sauðárkrókuris) on Islandi jalgpallur, kes mängib keskkaitsja või kaitsva poolkaitsjana Norra kõrgliiga klubis Rosenborg ja Islandi jalgpallikoondises.
2007. aastal debüteeris ta Islandi kõrgliiga klubis HK.
2008. aasta juulis sõlmis ta lepingu Inglismaa kõrgliiga klubiga West Ham United. Klubi põhimeeskonda ei pääsenud ta hooaja sees kordagi, kuid mängis klubi reservvõistkonnas. Hooajal 2009–10 oli ta laenul Inglismaa tugevuselt neljanda liiga klubis Cheltenham Town ja Belgia kõrgliiga klubis Roeselare.
2011. aasta juunis sõlmis ta kolmeaastase lepingu Saksamaa esiliiga klubiga VfL Bochum.
2014. aasta augustis liitus ta Rosenborgiga. Aastatel 2015 ja 2016 tuli ta klubiga Norra meistriks.
2016. aasta detsembris sõlmis ta lepingu Iisraeli kõrgliiga klubiga Maccabi Haifa. Aastatel 2017–2020 mängis ta Bulgaaria kõrgliiga klubis Sofia Levski.
2020. aasta septembris naasis Rosenborgi, sõlmides klubiga kolmeaastase lepingu.
Islandi jalgpallikoondises tegi Eyjólfsson debüüdi 30. mail 2012 sõprusmängus Rootsi vastu. Koondisekarjääri esimese värava lõi ta 15. jaanuaril 2020 sõprusmängus Kanada vastu. Ta kuulus Islandi koondisse 2018. aasta maailmameistrivõistlustel.
Tema isa Eyjólfur Sverrisson on endine jalgpallur ja jalgpallitreener.
Budenbroka

Budenbroka (ka Budenbroki) on küla ("mazciems") Lätis Valmiera piirkonnas Dikļi vallas. Küla asub valla põhjaosas Zunda jõe kaldal.
Küla on tekkinud endise Budenbroka mõisa keskuse juurde. Aastail 2009–2021 kuulus küla Kocēni piirkonda. Seal on Budenbroka bussipeatus.
Külas kasvav Budenbroka pärn ümbermõõduga 4 meetrit on looduskaitse all. Küla jääb Põhja-Vidzeme biosfääri kaitsealale.
Budenbroka mõisa elumaja ahi on muinsusmälestisena riikliku kaitse all. Kohaliku kaitse all on Lapurgase linnamägi.
Aastal 2007 oli külas 53 elanikku.
Viðar Örn Kjartansson

Viðar Örn Kjartansson (sündinud 11. märtsil 1990 Selfossis) on Islandi jalgpallur, kes mängib ründajana Kreeka kõrgliigaklubis Atromitos.
Ta alustas klubikarjääri kodulinnaklubis UMF Selfoss. Islandi kõrgliigas mängis ta esmakordselt 2009. aastal ÍBV meeskonnas. 2013. aastal lõi ta Fylkiris mängides Islandi kõrgliigas 13 väravat ning oli sel hooajal Atli Viðar Björnssoni ja Gary Martini kõrval liiga suurim väravakütt.
2014. aastal mängis ta Norra kõrgliigaklubis Vålerenga. Samal hooajal oli ta 29 mängus löödud 25 väravaga Norra kõrgliiga suurim väravakütt.
Seejärel suundus Kjartansson Hiina kõrgliigasse, mängides ühe hooaja Jiangsu Saintys. 28 liigamänguga lõi ta Hiina kõrgliigas üheksa väravat.
2016. aasta jaanuaris liitus ta Rootsi kõrgliigaklubiga Malmö. 20 liigamänguga lõi ta Rootsi kõrgliigas 14 väravat.
2016. aasta augustis siirdus ta Iisraeli kõrgliigaklubisse Tel Avivi Maccabi, kus mängis kaks hooaega. Hooajal 2016–17 lõi ta Iisraeli kõrgliigas 19 väravat ja oli hooaja suurim väravakütt. Järgmisel hooajal jäi tema arvele 13 väravat.
2018. aasta augustis sõlmis ta lepingu Venemaa kõrgliigaklubiga Rostov. 2019. aasta esimeses pooles mängis ta Rostovist laenul Rootsi kõrgliigaklubis Hammarby IF, hooaja 2019–20 esimeses pooles Venemaa kõrgliigaklubis Kaasani Rubin ja hooaja 2019–20 teises pooles Türgi kõrgliigaklubis Yeni Malatyaspor.
2020. aasta augustis naasis ta Vålerengasse.
2022. aasta augustis sõlmis ta kaheaastase lepingu Atromitosega.
Islandi jalgpallikoondises tegi Kjartansson debüüdi 2014. aastal. Koondisekarjääri esimese värava lõi ta 16. jaanuaril 2016 sõprusmängus Araabia Ühendemiraatide vastu.
Inupiatid

Inupiatid on Alaska põlisasukad, kes elavad Nortoni väinast (Beringi meres) kirdes kuni Kanada-Ameerika Ühendriikide riigipiiri põhjapoolseima punktini Beauforti mere ääres. Nende praeguste kogukondade hulka kuulub 34 küla, mis asuvad üle nende maade (kohalikus keeles "Iñupiat Nunaŋati"). 2015. aastal hinnati vaalapüügirahva populatsiooni suurust 20 709 inimesele.
Ķelderi

Ķelderi on küla ("mazciems") Lätis Valmiera piirkonnas Dikļi vallas. Küla asub valla põhjaosas Paktene jõe kaldal. Küla jääb Põhja-Vidzeme biosfääri kaitsealale.
Aastal 2007 oli külas 27 elanikku. Aastail 2009–2021 kuulus küla Kocēni piirkonda.
Ameerika Ühendriikide – Kanada piir

Ameerika Ühendriikide ja Kanada vaheline riigipiir on maailma pikim kahe riigi (Kanada ja Ameerika Ühendriikide) vahel olev riigipiir. Piir ulatub Atlandi ookeanist Vaikse ookeanini, läbib sealhulgas Suurt järvistut ja on 8891 kilomeetrit pikk. Sellel on kaks lõiku: Kanada piir kolmeteistkümne osariigiga lõunas ning Kanada piir Alaska osariigiga läänes.
Týn nad Vltavou

Týn nad Vltavou (saksa keeles "Moldauthein") on linn Tšehhis Lõuna-Tšehhi maakonnas České Budějovice ringkonnas. Týn nad Vltavou asub Vltava jõe ääres, České Budějovice kesklinnast ligikaudu 28 km põhjas.
Týn nad Vltavou asub merepinnast 362 meetri kõrgusel.
Týn nad Vltavoud on esmamainitud 1229. aastal, linnaõigused sai 1609. aastal.
Týn nad Vltavou vanalinn on alates 19. novembrist 1990 ajalooline linnakaitseala.
Püha Ivani kirik (Budva)

Püha Ivani kirik on katoliku kirik, mis asub Budva vanalinnas Montenegros. See on pühitsetud linna kaitsepühakule Ristija Johannesele.
Ajalugu.
See on üks vanimaid kirikuid riigi rannikuosas. Teadlased usuvad, et see ehitati umbes 13. sajandi alguses. Eri põhjustel on seda mitu korda rekonstrueeritud. 1667. aastal tabas Budva piirkonda laastav maavärin ja kahjustas tugevalt kirikut, mistõttu ehitati see 17. sajandil uuesti üles. Samuti kannatas see Osmanite vallutuse tõttu ja lagunes. "Maria in Punta" ikoon seati kirikusse üles Napoleoni armee saabumise eel 1807. aastal. 1867. aastal püstitati kiriku põhjaküljele kellatorn.
Fatmir Besimi

Fatmir Besimi (makedoonia keeles Фатмир Бесими; sündinud 18. novembril 1975 Tetovos) on albaania rahvusest Põhja-Makedoonia poliitik. Ta on olnud kaks korda Põhja-Makedoonia majandusminister (aastatel 2004–2006 ja 2008–2011). Aastatel 2011–2013 oli ta Põhja-Makedoonia kaitseminister. Aastatel 2013–2016 oli ta Põhja-Makedoonia asepeaminister eurointegratsiooni alal. 30. augustist 2020 on ta Põhja-Makedoonia rahandusminister.
Ta sündis 1975. aastal Tetovos, kus ta lõpetas ka keskkooli. Seejärel lõpetas ta 1998. aastal Pühade Kirilluse ja Metoodiuse nimelise Skopje Ülikooli majandusteaduskonna. Doktoriväitekirja kaitses ta 2007. aastal Staffordshire ülikoolis.
17. detsembrist 2004 kuni 28. juulini 2006 oli ta Põhja-Makedoonia majandusminister, teist korda oli ta Põhja-Makedoonia majandusminister 28. juulist 2008 kuni 28. juulini 2011. 28. juulist 2011 kuni 18. veebruarini 2013 oli ta Põhja-Makedoonia kaitseminister. 18. veebruarist 2013 kuni 5. aprillini oli ta Põhja-Makedoonia asepeaminister eurointegratsiooni alal.
30. augustist 2020 on ta Põhja-Makedoonia rahandusminister.
Isiklikku.
Fatmir Besimi on abielus, lapsi ei ole. Usutunnistuse poolest on ta muslim. Tema emakeel on albaania keel, ta räägib suurepäraselt inglise, makedoonia, horvaadi ja serbia keelt ning lisaks ka saksa keelt.
Čáslav

Čáslav (saksa keeles "Tschaslau") on linn Tšehhis Kesk-Tšehhi maakonnas Kutná Hora ringkonnas. Čáslav asub Kutná Horast umbes 10 km idakagus ja Praha kesklinnast ligikaudu 72 km idas.
Čáslavi vanalinn on alates 10. septembrist 1992 ajalooline linnakaitseala.
Čáslav on asutatud 13. sajandi keskel.
Čáslavis on sündinud Tšehhi ja Ameerika Ühendriikide filmilavastaja ning stsenarist Miloš Forman (1932–2018).
SpaceX Starship

SpaceX Starship on SpaceXi arendatav korduvkasutatav suure kandevõimega kanderaketisüsteem.
Kanderakett koosneb kahest astmest, millest esimese nimi on Super Heavy ja teise nimi on Starship. Kanderaketi teine aste on plaanide kohaselt varustust ja inimesi transportiv kosmoselaev, mis sobib pikaajalisteks lendudeks. Super Heavy ja Starship kasutavad rakettmootoreid Raptor, mis kasutavad kütusena veeldatud metaani ja hapnikku.
Starship on võimeline viima Maa-lähedasele orbiidile kuni 150 tonni lasti taaskasutataval režiimil ning 250 tonni ühekordse kasutuse režiimil. Starship on projekteeritud olema orbiidil tangitav, et seda saaks kasutada ka Kuule ja Marsile lendamisel. Lähitulevikus plaanitakse Starshipi kasutada astronautide ja suurte satelliitide kosmosesse viimiseks, Starlinki ehitusel ning Kuu ja Marsi uurimisel. NASA plaanib Artemise programmi raames kasutada Starshipi varianti Starship HLS mehitatud maandumistel Kuule.
Katsetused.
5. mail 2021 viis SpaceX edukalt läbi Starshipi teise astme prototüübi SN15 katselennu. See oli viies selline katse ja esimene, kus kosmoselaev maandumisel ei plahvatanud.
2023. aasta 20. aprillil toimunud esimene nii Starship S24 kui Super Heavy B7 start IFT-1 (inglise keeles "integrated flight test 1)" ei jõudnud eesmärgiks seatud trajektoorile, kuid oli ettevõtte sõnul edukas.
Sama aasta 18. novembril toimunud S25/B9 IFT-2 oli edukam, kuid samuti ei jõudnud soovitud trajektoorile.
14. märtsil 2024 toimus kolmas katselend S28/B10 IFT-3. Starship saavutas orbitaalkiiruse, kuid esimese ja teise astme maandumine ebaõnnestus.
6. juunil 2024 toimus neljas katselend S29/B11 IFT-4. Starship saavutas orbitaalkiiruse ja esimesele astmele õnnestus niiöielda pehme maandumine vee peale Mehhiko lahes ning teisele astmele India ookeanis.
Marsha Hunt

Marsha Hunt (sünninimi Marcia Virginia Hunt; 17. oktoober 1917 Chicago – 7. september 2022 Los Angeles) oli Ameerika Ühendriikide näitleja, modell ja ühiskonnaaktivist.
Ta alustas karjääri 1930. aastatel Hollywoodis ning mängis enam kui 50 filmis. Tema tuntumad filmid on "Uhkus ja eelarvamus" (1940), "Raw Deal" (1948) ja "The Human Comedy" (1943).
1950. aastatel sattus Hunt poliitilise surve alla, kui teda hakati seostama vasakpoolsete vaadetega inimestega ning tema nimi lisati Hollywoodi musta nimekirja. See pidurdas tema filmikarjääri, kuid ta jätkas edukalt tööd televisioonis ja teatris.
Lisaks näitlejatööle tegutses Marsha Hunt aktiivselt humanitaar- ja inimõiguste vallas, toetades ÜRO tegevust, võideldes nälja ja diskrimineerimise vastu ning tõstes teadlikkust maailma sotsiaalsetest probleemidest. Ta oli üks esimesi Hollywoodi staare, kes kasutas oma tuntust ühiskondlikel eesmärkidel.
Marsha Hunt suri 104-aastaselt.
Nõukogude Liidu pass

Nõukogude Liidu pass oli Nõukogude Liidu kodanikele väljastatud isikutunnistus.
Eestis.
Eesti kodanike käes olnud Nõukogude Liidu välis- ja sisepassid kaotasid kehtivuse . Teiste riikide kodanike ja kodakondsuseta isikute Eesti NSV sissekirjutusega NSV Liidu sisepassid kaotasid kehtivuse 15. mail 1997.
Bregži

Bregži (vanasti ka Brežģi) on küla ("mazciems") Lätis Valmiera piirkonna Vaidava vallas. Küla asub Riiast 103 kilomeetri kaugusel valla kaguosas.
Külas asub Toolimeistrite muuseum.
Bregži jääb Gauja rahvusparki.
Aastal 2000 oli külas 5 elanikku. Aastail 2009–2021 kuulus küla Kocēni piirkonda.
Košas

Košas on küla ("mazciems") Lätis Valmiera piirkonna Vaidava vallas. Küla asub Riiast 105 kilomeetri kaugusel valla kaguosas.
Košas jääb Gauja rahvusparki. Kaks külas kasvavat tamme ja pärn on looduskaitse all.
Aastal 2000 oli külas 2 elanikku. Aastail 2009–2021 kuulus küla Kocēni piirkonda.
Buliņi

Buliņi on küla ("mazciems") Lätis Valmiera piirkonna Vaidava vallas. Küla asub Riiast 105 kilomeetri kaugusel valla kaguosas.
Buliņi jääb Gauja rahvusparki.
Aastal 2007 oli külas ligikaudu 15 elanikku. Aastail 2009–2021 kuulus küla Kocēni piirkonda.
Pricēni

Pricēni on küla ("mazciems") Lätis Valmiera piirkonna Vaidava vallas. Küla asub valla kaguosas.
Pricēni jääb Gauja rahvusparki.
Aastal 2007 oli külas ligikaudu 13 elanikku. Aastail 2009–2021 kuulus küla Kocēni piirkonda.
Struņķi

Struņķi on küla ("mazciems") Lätis Valmiera piirkonna Vaidava vallas. Küla asub Riiast 103 kilomeetri kaugusel valla kaguosas.
Struņķi jääb Gauja rahvusparki.
Aastal 2007 oli külas 13 elanikku. Aastail 2009–2021 kuulus küla Kocēni piirkonda.
Cauči

Cauči on küla ("mazciems") Lätis Valmiera piirkonna Vaidava vallas. Küla asub Riiast 98 kilomeetri kaugusel valla keskosas.
Külas on Cauči bussipeatus.
Cauči jääb Gauja rahvusparki.
Aastal 2007 oli külas 12 elanikku. Aastail 2009–2021 kuulus küla Kocēni piirkonda.
Ķūķi

Ķūķi on küla ("mazciems") Lätis Valmiera piirkonna Vaidava vallas. Küla asub valla kirdeosas Rābuti järve kaldal. Aastail 2009–2021 kuulus küla Kocēni piirkonda.
Ķūķi jääb Gauja rahvusparki. Looduskaitse all on Lodese tamm ümbermõõduga 4,35 meetrit, Rābuti tammed, Rābuti pärn, kaks nimetut tamme ja Leimaņi tamm ümbermõõduga 4,72 meetrit.
Silavnieki

Silavnieki on küla ("mazciems") Lätis Valmiera piirkonna Vaidava vallas. Küla asub Riiast 94 kilomeetri kaugusel valla lõunaosas.
Asula jääb Strīķupe jõe ja Vaidava Veskijärve kaldale. Külas on Dzirnavkalni bussipeatus.
Silavnieki jääb Gauja rahvusparki.
Aastal 2000 oli külas 5 elanikku. Aastail 2009–2021 kuulus küla Kocēni piirkonda.
Šķirbas

Šķirbas on küla ("mazciems") Lätis Valmiera piirkonna Vaidava vallas. Küla asub valla keskosas. Aastail 2009–2021 kuulus küla Kocēni piirkonda.
Asula jääb Strīķupe jõe kaldale. Külas on Mazškirbase bussipeatus.
Šķirbas jääb Gauja rahvusparki.Looduskaitse all on Šķirbase tamm, Mazšķirbase tamm ja Mazšķirbase pärn.
Vaidavas muiža

Vaidavas muiža (ka Vaidavmuiža, tõlkes "Vaidava mõis") on küla ("mazciems") Lätis Valmiera piirkonnas Vaidava vallas. Küla asub valla põhjaosas Vaidava järve kaldal. 
Külas on Vaidavmuiža bussipeatus.
Küla on tekkinud endise Vaidava mõisa keskuse juurde. Aastail 2009–2021 kuulus küla Kocēni piirkonda.
Vaidava mõisa hoonetekompleks, sealhulgas ka aidaga kelder ja häärber on muinsusmälestisena regionaalse kaitse all. Riikliku kaitse all on Trēziņi muinaskalmed. 
Küla jääb Gauja rahvusparki. Külas kasvavad pärnad ümbermõõtudega 3,77 ja 3,69 meetrit (osad mõisa alleest) on looduskaitse all.
Aastal 2007 oli külas ligikaudu 20 elanikku.
Baužmala

Baužmala (ka Gaidēni) on küla ("mazciems") Lätis Valmiera piirkonna Vaidava vallas. Küla asub Riiast 94 kilomeetri kaugusel valla lõunaosas Mazais Bauzise ja Lielais Bauzise järvede põhjakaldal.
Külas on Gaidēni bussipeatus.
Külas asuvad Telmēni muinaskalmed on regionaalse kaitse all olev muinsusmälestis. Riikliku kaitse all on Mazgaidēni muinaskalmed.
Aastal 2007 oli külas ligikaudu 30 elanikku. Aastail 2009–2021 kuulus küla Kocēni piirkonda.
Podzēni

Podzēni on küla ("mazciems") Lätis Valmiera piirkonnas Vaidava vallas.
Küla asub valla lääneosas maantee A3 ääres. Seal on Podzēni bussipeatus.
Küla on tekkinud endise Podzēni mõisa keskuse juurde. Aastail 2009–2021 kuulus küla Kocēni piirkonda.
Küla juurest algav Podzēni allee ja Podzēni allee tamm ümbermõõduga 4,1 meetrit on looduskaitse all.
Humpolec

Humpolec (saksa keeles "Humpoletz") on linn Tšehhis Vysočina maakonnas Pelhřimovi ringkonnas. Humpolec asub Pelhřimovist ligi 16 km kirdes ja Jihlavast umbes 23 km loodes.
Humpolec asub merepinnast 527 meetri kõrgusel.
Humpoleci on esmamainitud 1178. aastal, linnaõigused sai 1807. aastal.